《留别陈阜卿》
宋代·王质

巍巍堂堂陈豫章，身长五尺名八方。千钧宝鼎荐禘尝，百围大木宜宫堂。

乃者从之在建康，抉云望见奎娄张。一言拓我万里疆，眇视六合挥八荒。

震雳雷电飞清霜，群灵错漠无晶光。天驷超逸奔绝缰，搀抢敛旗彫赤芒。

鸿鹄之上日月旁，翩翩孤影摇苍茫。大儿太史公子长，小儿元和韩侍郎。

夔龙稷契伊傅姜，青天白日雁成行。眈眈我负千钟囊，置在公前一针铓。

东齐南楚服晋强，而况胡沈梁江黄。今我不乐思还乡，石头渡口呼归航。

不独别离多慨慷，时事关心神转伤。一为公歌臣马良，黄尘蔽人声不扬。

公何时乎归庙廊，土囊风怒于菟骧。焕发海藏龙宫藏，满朝桂朮参芝香。

三湔三衅我冠裳，只轮小车两仆将。不然扁舟下潇湘，参差孤起横沧浪。

复欲淮南耕战场，傍锄春草卧斜阳。惠山树石极葱苍，傥来相对高僧房。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。